
10.
Par nekustamā īpašuma ar nosaukumu “Ataugas”, Madlienas pag., Ogres nov., zemesgrāmatas nodalījumā ierakstītās atzīmes - ceļa servitūta teritorija - dzēšanu 

Ogres novada pašvaldībā (turpmāk – Pašvaldība) 2026. gada 31. jūlijā saņemts [Vārds Uzvārds], personas kods [personas kods], pilnvarotās personas [Vārds Uzvārds], personas kods [personas kods] (turpmāk – Iesniedzējs), kurš rīkojas pamatojoties uz Ogres novada bāriņtiesā 2026. gada 31. martā apliecināto ģenerālpilnvaru, reģistrācijas Nr. 25 (turpmāk – Ģenerālpilnvara), 2026. gada 30. jūlija iesniegums “Par ceļa servitūta teritorijas atzīmes dzēšanu nekustamajā īpašumā”, reģistrācijas Nr. 2-4.2/2274, ar lūgumu izvērtēt, vai ceļa servitūta teritorija, kas iet pāri nekustamajam īpašumam “Ataugas”, Madlienas pagastā, Ogres novadā, joprojām ir nepieciešama un, ja tiek konstatēts, ka tā vairs nav nepieciešama un netiek izmantota, pieņemt administratīvo aktu par ceļa servitūta teritorijas atzīmes dzēšanu un izsniegt pieņemto administratīvo aktu, lai to varētu iesniegt zemesgrāmatā kopā ar nostiprinājuma lūgumu (turpmāk – Iesniegums).
Iesniegumam pievienotas Latvijas Republikas Zemgales rajona tiesas 2026. gada 28. jūlija atbildes Nr. 1-14/690 “Par servitūta atzīmes dzēšanu” un Ģenerālpilnvaras kopijas.
Saskaņā ar ierakstu Zemgales rajona tiesas Madlienas pagasta zemesgrāmatas nodalījumā Nr. 100000597351 (turpmāk – Nodalījums) īpašuma tiesības uz nekustamo īpašumu, nosaukums “Ataugas”, Madlienas pag., Ogres nov., kadastra numurs 7468 001 0431 (turpmāk – Nekustamais īpašums), kas sastāv no zemes vienības, kadastra apzīmējums 
7468 001 0086, 3,7 ha platībā, nostiprinātas [Vārds Uzvārds].
Nodalījuma III daļas 1. iedaļā izdarīts ieraksts Nr. 1.2.: atzīme – ceļa servitūta teritorija – 0,04 ha (turpmāk – Atzīme). Atzīme pārnesta no Madlienas pagasta zemesgrāmatas nodalījuma Nr. 180, žurnāla Nr. 400001265307.
Latvijas Republikas Ogres rajona Madlienas pagasta zemes komisijas 1997. gada
14. aprīļa lēmuma Nr. 20 (turpmāk – Lēmums) ar kuru tika piešķirta fiziskai personai īpašumā par samaksu zeme 4,8 ha platībā piemājas saimniecības “Veldzes” uzturēšanai, 5. punktā Apgrūtinājumi, apakšpunktā 4 ir norādīts servitūta ceļš - 0,08 km, kas attēlots 2019. gada 16. decembrī izgatavotajā zemes vienības, kadastra apzīmējums 7468 001 0086, zemes robežu plānā (turpmāk – Zemes robežu plāns), kurš sagatavots, pamatojoties uz Latvijas Valsts zemes ierīcības firmas “Zemesprojekts” 1993. gada 16. aprīlī apstiprinātā zemes robežu plāna datiem. Zemes robežu plānā ar Nr. 4 ir norādīts servitūta objekts – “ceļš - 0,08 km – 0,0 ha (0,04 ha)”, kurš ierakstīts Nodalījuma III daļas 1. iedaļā kā Atzīme (ieraksts Nr. 1.2.).
Nekustamais īpašums ir izveidots sadalot nekustamo īpašumu “Veldzes”, Madliena, Madlienas pag., Ogres nov., kadastra numurs 7468 001 0084, Zemgales rajona tiesas Madlienas pagasta zemesgrāmatas nodalījums Nr. 180. 
 Atzīme tika noteikta ar Lēmumu un ierakstīta zemesgrāmatā saskaņā ar likuma “Par nekustamā īpašuma ierakstīšanu zemesgrāmatās” 11. pantu (1997. gada 6. marta redakcija), kas noteica, ja lēmumā par zemes īpašuma tiesību atjaunošanu vai zemes nodošanu īpašumā par samaksu vai pirkuma līgumā norādīti īpašuma tiesību aprobežojumi vai apgrūtinājumi, vienlaikus ar zemes ierakstīšanu zemesgrāmatā izdarāma atzīme, norādot, kādi aprobežojumi un apgrūtinājumi ar lēmumu vai līgumu ir noteikti. Atzīme aizstājama ar ierakstu, ja zemes īpašnieks vai attiecīgā ieinteresētā persona iesniedz nostiprinājuma lūgumu. 
Izvērtējot minētos dokumentus un Pašvaldības rīcībā esošo informāciju, tika konstatēts, ka Zemes robežu plānā un Valsts zemes dienesta Nekustamā īpašuma valsts kadastra informācijas sistēmas datos fiksētā Atzīmes teritorija nav nepieciešama, lai nodrošinātu piekļuvi nevienam no Nekustamajam īpašumam piegulošajiem nekustamajiem īpašumiem.
Civillikuma 1130. pants noteic, ka servitūts ir tāda tiesība uz svešu lietu, ar kuru īpašuma tiesība uz to ir lietošanas ziņā aprobežota kādai noteiktai personai vai noteiktam zemes gabalam par labu. Saskaņā ar Civillikuma 1231. pantu servitūtu nodibina ar likumu, ar tiesas spriedumu, ar līgumu vai testamentu. 
Civillikuma 1235. pants noteic, ka no servitūta izrietoša lietu tiesība ir nodibināta un spēkā abām pusēm, t.i. valdošā un kalpojošā nekustamā īpašuma īpašniekiem, tikai pēc servitūta ierakstīšanas zemes grāmatā; līdz tam laikam viņu starpā pastāv vienīgi personiska saistība, kuras ierakstīšanu zemes grāmatās var tomēr prasīt katra puse, ja vien izpildīti visi citi servitūtam nepieciešamie noteikumi.
Latvijas Republikas Augstākās tiesas Senāts (turpmāk – Senāts) ir atzinis, ka zemes reformas laikā ar valsts vai pašvaldības iestādes lēmumu (administratīvo aktu) noteikts īpašuma lietošanas tiesību aprobežojums un zemesgrāmatā ierakstītā atzīme nav ceļa servitūts Civillikuma 1130., 1231. un 1235. panta izpratnē. Minētais tiek pamatots ar to, ka, tas neatbilst servitūta jēdzienam; servitūtu kā lietu tiesību saskaņā ar Civillikuma 1235. pantu ieraksta zemesgrāmatā, bet atzīmei zemesgrāmatā ir pagaidu raksturs, un tā laika gaitā izzūd ar dzēšanu vai arī tiek atvietota ar ierakstu; valsts vai pašvaldības iestādes lēmums (administratīvais akts) nav neviens no Civillikuma 1231. pantā norādītajiem servitūta nodibināšanas pamatiem – ne likums, ne līgums vai testaments, ne tiesas spriedums (Senāta Civillietu departamenta 
2013. gada 9. oktobra sprieduma lietā Nr. SKC‑458/2013 (C12204010) 10. punkts un tur minētie avoti).
Viedās administrācijas un reģionālās attīstības ministrijas 2025. gada pārskatā “Pārskats par saņemtajiem jautājumiem un atbildēm teritorijas attīstības plānošanā” 10.3. apakšpunktā ir norādīts, [..] :“Ministrijas ieskatā, pašvaldībām iesaistoties jautājuma risināšanā par apgrūtinājumu – servitūtu aktualizēšanu (dzēšanu), kas sākotnēji noteikti zemes reformas (privatizācijas) procesā pamatojoties uz likumu “Par zemes privatizāciju lauku apvidos” un šobrīd faktiski nepilda savu funkciju, tās nepārsniegtu savu kompetenci, jo, kā atzinusi tiesa, minēto jautājumu iespējams risināt ne vien tiesā, bet arī pašvaldībās”.
Senāts ir atzinis, ka: “šobrīd tiesību normas neregulē to, kā rīkoties nekustamā īpašuma īpašniekam, ja tā īpašumam zemes reformas laikā ir noteikts nekustamā īpašuma apgrūtinājums, bet tam nav kalpojošo nekustamo īpašumu (līdz ar to – nav personu, ar kurām pārspriest jautājumu par servitūta nepieciešamību, un panākt vienošanos par tā dzēšanu), un tas faktiski nepilda servitūta funkciju. Proti, tiesību normas neregulē to, kā šādā situācijā servitūtu dzēst un kurai institūcijai šāds lēmums būtu jāpieņem. Taču juridiskās obstrukcijas aizliegums paredz, ka ne iestāde, ne tiesa nevar atteikties izlemt jautājumu, pamatojoties uz to, ka tas nav noregulēts ārējā normatīvajā aktā (Administratīvā procesa likuma 15. panta divpadsmitā daļa).
Senāts kā institūciju, kas varētu šādu lēmumu pieņemt, saredz pašvaldību, jo, pirmkārt, pašvaldības bija iesaistītas zemes reformas īstenošanā, otrkārt, ņemot vērā šobrīd spēkā esošos normatīvos aktus un no tiem izrietošos pašvaldības pienākumus un tiesības, tā vislabāk ir informēta par faktisko situāciju pašvaldībā, tostarp saistībā ar piekļuvi nekustamajiem īpašumiem, kas ir svarīgi, kā nosakot servitūtus, tā arī tos dzēšot. Proti, likuma „Par pašvaldībām” 15. panta 13. punkts noteic, ka pašvaldības autonomā funkcija ir saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību, bet, lai izpildītu šo funkciju saskaņā ar likuma „Par pašvaldībām” 14. panta otrās daļas 1. punktu, pašvaldībām ir pienākums izstrādāt pašvaldības teritorijas attīstības programmu un teritorijas plānojumu, nodrošināt teritorijas attīstības programmas īstenošanu un teritorijas plānojuma administratīvo pārraudzību. Minētais izriet arī, piemēram, no Zemes ierīcības likuma, kura viens no mērķiem ir sekmēt zemes īpašumu sakārtošanu un atbilstoši kuram pašvaldība apstiprina zemes ierīcības projektu (sk. arī Ministru kabineta 2016. gada 2. augusta noteikumus Nr. 505 „Zemes ierīcības projekta izstrādes noteikumi”, tostarp attiecībā uz zemes ierīcības projekta saturu). Ņemot vērā minēto, kā arī ievērojot Datu aktualizācijas noteikumu 112.2. apakšpunktu, dokumentu, uz kura pamata tiek dzēsts tiesību aprobežojums (apgrūtinājums), kas noteikts zemes reformas laikā saistībā ar ceļiem, būtu pamats izsniegt attiecīgajai pašvaldībai” (Senāta Administratīvo lietu departamenta 2021. gada 24. septembra lēmums lietā Nr. 670013420, SKA-611/2021).
2023. gada 1. janvārī spēku zaudējušā likuma “Par pašvaldībām” 15. panta pirmās daļas 13. punktā noteiktajai pašvaldības autonomajai funkcijai: saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību, atbilst spēkā esošā Pašvaldību likuma 4. panta pirmās daļas 15. punktā noteiktā pašvaldības autonomā funkcija: saskaņā ar pašvaldības teritorijas plānojumu noteikt zemes izmantošanu un apbūvi.
Likuma “Par zemes reformu Latvijas Republikas lauku apvidos” 4. panta pirmā, otrā un trešā daļa nosaka, ka  zemes reforma tiek veikta divās kārtās: pirmā kārta - 1990.-1996. gads, otrā - 10-15 gadu ilgā periodā, sākot ar 1993. gada 1. janvāri. Zemes reformas pirmās kārtas ietvaros - līdz 1991. gada 20. jūnijam - bijušie zemes īpašnieki vai viņu mantinieki, visi pašreizējie zemes lietotāji un jaunie zemes pieprasītāji iesniedz pieprasījumus par zemes piešķiršanu lietošanā lauku apvidos. Jaunie zemes pieprasītāji norāda termiņu, ar kuru vēlas uzsākt zemes izmantošanu, bet ne vēlāku par 1996. gada 1. novembri. Pēc zemes pieprasījumu izskatīšanas katram pagastam sastāda zemes ierīcības projektu, saskaņā ar kuru pieņem lēmumus par zemes piešķiršanu pastāvīgā lietošanā un ierāda piešķirtās zemes robežas dabā. Zemes reformas otrajā kārtā veic: zemes īpašuma tiesību atjaunošanu vai zemes nodošanu īpašumā bez atlīdzības vai par atlīdzību Latvijas Republikas pilsoņiem; zemes reformas pirmajā kārtā nesadalītās zemes inventarizāciju, tās apgūšanas programmu izstrādi un realizāciju; piešķirtās zemes robežu un teritoriju uzmērīšanu un zemes lietojuma vienību plānu izgatavošanu; zemes un citu dabas resursu kadastrēšanu un nekustamā īpašuma novērtēšanu.
Ņemot vērā to, ka Atzīme ir noteikta ar Lēmumu zemes reformas laikā, tā nav uzskatāma par ceļa servitūtu Civillikuma 1130., 1231. un 1235. panta izpratnē, tai nav pielietojuma, nav valdošā nekustamā īpašuma, kuram par labu būtu nodibināms ceļa servitūts, Atzīme būtu dzēšama.

balsojot: ar 19 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Mariss Martinsons, Matīss Mežaks, Pāvels Kotāns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav,

Dzēst nekustamā īpašuma ar nosaukumu “Ataugas”, Madlienas pag., Ogres nov., kadastra numurs 7468 001 0431, Zemgales rajona tiesas Madlienas pagasta zemesgrāmatas nodalījuma Nr. 100000597351 III daļas 1. iedaļā  ierakstu Nr. 1.2. atzīme – ceļa servitūta teritorija – 0,04 ha. Atzīme pārnesta no Madlienas pagasta zemesgrāmatas nodalījuma Nr. 180 (žurnāla Nr. 400001265307).


(Sēdes vadītāja,
domes priekšsēdētāja A. Kraujas paraksts)

